ET Euroopa Liidu Teataja C 391/14

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2017/C 391/09)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„PATATA DELL’ALTO VITERBESE“

ELi nr: PGI-IT-01038-AM01 – 5.5.2017

KPN ( ) KGT ( X )

1. Taotlejate rühm ja õigustatud huvi

CO.P.VIT Soc. Coop. Agr. Via Rugarella 8 01021 Acquapendente (VT) ITALIA Tel +39 763733264 Faks +39 763731064 E-post: info@copavit.it

Ühendusel CO.P.VIT Soc. Coop. Agr. on seadusekohane õigus esitada muutmistaotlus vastavalt põllumajandus-, toiduaine- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☐ Päritolutõend — ☒ Tootmismeetod — ☒ Seos piirkonnaga — ☐ Märgistus — ☒ Muu [pakendamine]

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

1) Tootespetsifikaadi artikli 2 ja koonddokumendi punkti 3.2 lauset: „Nimetusega „Patata dell’Alto Viterbese“ tähistatakse liigi Solanum tuberosum sortidesse ’Monalisa’, ’Ambra’, ’Agata’, ’Vivaldi’, ’Finka’, ’Marabel’, ’Universa’, ’Chopin’, ’Arizona’ ja ’Agria’ kuuluvaid kartulimugulaid. Neid kasvatatakse artiklis 3 määratletud piirkonnas ja neil peavad turule viimisel olema allpool kirjeldatud omadused“ on muudetud järgmiselt: „Nimetusega „Patata dell’Alto Viterbese“ tähistatakse maavitsaliste hulka kuuluva liigi Solanum tuberosum valminud mugulaid, mis on saadud artiklis 3 määratletud piirkonnas kasvatatavate põllumajanduskultuuride sortide ühiskataloogi kantud kartulisortide seemnemugulatest ning millel peavad tarbimisse laskmisel olema allpool kirjeldatud omadused“. Lubatud on kasutada ka teisi põllumajanduskultuuride sordikataloogi kantud sorte. See muudatus võimaldab põllumajandustootjatel kasutada ka teisi sorte, mis tehakse teadusuuringute tulemusel igal aastal kättesaadavaks, eeldusel et järgitakse toote omadustega seotud nõudeid, millel põhineb toote aastatepikkune maine.

2) Tootespetsifikaadi artikli 5 lauset: „Tervete mugulate kasutamisel võib nende suurus olla kuni 55 mm“ on muudetud järgmiselt: „Tervete mugulate kasutamisel võib nende suurus olla kuni 65 mm“. Kasutatavate seemnemugulate suurust on suurendatud 10 mm võrra. See muudatus võimaldab kohandada tootespetsifikaati asjaomase sektori viimaste aastate põllumajandustavadega.

3) Tootespetsifikaadi artikli 5 lauset: „Septembri- ja oktoobrikuu jooksul tuleb pinnas vähemalt 30 cm sügavuselt läbi künda, et võimaldada talvistel ilmastikuteguritel (vihm, jäide, lumi) lagundada suuremaid pinnasekamakaid ja moodustada seemnemugulate mahapanekuks sobiv pinnase struktuur“ on muudetud järgmiselt: „Seemnemugulate mahapanekule eelneva aasta septembrist detsembrini tuleb pinnas vähemalt 30 cm sügavuselt läbi künda või üle äestada, et võimaldada talvistel ilmastikuteguritel (vihm, jäide, lumi) lagundada suuremaid pinnasekamakaid, lastes nii tekkida seemnemugulate mahapanekuks sobival pinnasestruktuuril“. Ette on nähtud võimalus pinnase äestamiseks, mida soovitatakse mahepõllunduse ning muude keskkonna- ja kliimasõbralike meetodite puhul, et aidata ära hoida mullatihese teket ja vältida orgaaniliste ainete puudujääki pinnases. Võttes arvesse viimastel aastatel täheldatud ilmastikutingimuste kõikuvust, on pikendatud ajavahemikku, mille jooksul on pinnasetöid (künd ja äestamine) lubatud teha.

4) Tootespetsifikaadi artikli 5 lauset: „Hektari kohta võib kasutada 1 000 – 1 200 kg silmakohaga tükkideks lõigatud seemnemugulaid või 1 800 – 3 000 kg terveid mugulaid“ on muudetud järgmiselt: „Hektari kohta võib kasutada 800 – 1 200 kg silmakohaga tükkideks lõigatud seemnemugulaid või 1 500 – 3 000 kg terveid mugulaid“. Seemnemugulate minimaalset arvu on vähendatud nii silmakohaga tükkideks lõigatud kui ka tervete mugulate korral, sest nii saavad kartuli „Patata dell’Alto Viterbese“ (KGT) sertifitseerimissüsteemis registreeritud põllumajandusettevõtjad kasutada uusi tehnoloogiaid, mis võimaldavad piirata kartuli mahapanekuga seotud kulusid.

5) Tootespetsifikaadi artikli 5 lauset: „Kartuli kasvatamine samal maatükil on lubatud juhul, kui sel maatükil on vahepeal ühe aasta jooksul kasvatatud mõnda muud kultuuri“ on muudetud järgmiselt: „Kartuli kasvatamine samal maatükil on lubatud juhul, kui sel maatükil on vahepeal ühe aasta jooksul kasvatatud mõnda muud maavitsaliste botaanilisse sugukonda mittekuuluvat kultuuri“. Muudatuse eesmärk on täpsustada, et rotatsioon peab toimuma sellise kultuuri abil, mis ei kuulu maavitsaliste hulka, kuna see võimaldab paremini võidelda taimekahjuritega.

6) Järgmine lause on jäetud välja: „Mulla desinfitseerimine on lubatud maapinnale või vagudesse külvamise ajal“. Desinfitseerimistoimingud on tootespetsifikaadis ette nähtud Lazio maakonna üldiste taimekahjurite tõrjemeetmete raames ning „Patata dell’Alto Viterbese“ kasvatajad peavad neid sätteid arvesse võtma.

7) Tootespetsifikaadi artikli 5 lauset: „Kõplamine peab toimuma alates umbrohu tekkimisest ning sellele peab järgnema mulla kobestamine“ on muudetud järgmiselt: „Kõplamine peab toimuma alates umbrohu tekkimisest ning sellele peab järgnema üks või mitu mulla kobestamist“. Lisatud on võimalus kobestada mulda mitu korda. See muudatus muudab umbrohutõrje tõhusamaks.

8) Tootespetsifikaadi artikli 5 ja koonddokumendi punkti 3.6 lauset: „Pärast teist sorteerimist, mida tehakse käsitsi või vastavate seadmete abil, kastetakse kartulid osoneeritud vette, et aeglustada oksüdatsiooniprotsessi“ on muudetud järgmiselt: „Pärast teist sorteerimist, mida tehakse käsitsi või vastavate seadmete abil, kastetakse kartulid lahusesse, mis aeglustab oksüdatsiooniprotsessi“. Selle muudatuse puhul on võetud arvesse tehnoloogia arengut, mis võimaldab pakendajatel kasutada kartulite oksüdatsiooniprotsessi aeglustamiseks muid lahuseid peale osoneeritud vee.

Seos piirkonnaga

9) Tootespetsifikaadi artikli 6 ja koonddokumendi punkti 5.1 lauset: „Muld on happeline, pH jääb vahemikku 5–6,5, mis sobib hästi hea happetaluvusega kartulile, ning sisaldab rohkelt kaaliumi (600 – 1 000 ppm) ja mikroelemente“ on muudetud järgmiselt: „Muld on mõõdukalt happeline kuni mõõdukalt aluseline, pH jääb vahemikku 5,5–7,5, mis sobib hästi hea happetaluvusega kartulile, ning sisaldab rohkelt kaaliumi (600 – 1 300 ppm) ja mikroelemente“. Tegemist on mulla keemiliste omaduste kirjelduse kohandamisega, mis tuleneb „Patata dell’Alto Viterbese“ kartuli kasvatajate kasutatava maa analüüsidest. See muudatus ei mõjuta toote omadusi, mis jäävad muutmata, ega nimetuse mainet, mis on toote ja geograafilise piirkonna vahelise seose põhitegurid.

Muu

Pakendamine

10) Tootespetsifikaadi artikli 8 ja koonddokumendi punkti 3.6 järgmised lõigud: „toores kartul: — pakendid vert-bag, Girsac pakendid, ümbrised ja pappkarbid tootekaaluga 1 kg, 1,5 kg, 2 kg, 2,5 kg, 5 kg; — võrgud tootekaaluga 1 kg, 1,5 kg, 2 kg, 2,5 kg; — kotid tootekaaluga 2,5 kg, 3 kg, 4 kg, 5 kg, 10 kg; — kastid tootekaaluga 5 kg, 10 kg, 12,5 kg, 15 kg, 20 kg, 25 kg; — puidust kastid tootekaaluga 12,5 kg, 15 kg, 18 kg, 20 kg, 25 kg; — korvid tootekaaluga 10 kg, 12,5 kg, 15 kg, 20 kg, 25 kg;“ „IV kategooria kartul: — toiduainete jaoks ettenähtud läbipaistev kilekott, mis on suletud kontrollitud keskkonnas ja mahuga 0,5 kg, 1,0 kg, 2 kg, 5 kg, 10 kg; — toiduainete jaoks ettenähtud läbipaistev kilekott, mis on suletud vaakumkeskkonnas ja mahuga 0,5 kg, 1 kg, 1,5 kg, 2 kg, 5 kg, 10 kg; — toiduainete jaoks ettenähtud läbipaistev kilekott, mis on suletud ja milles toodet säilitatakse veekeskkonnas, nõrutatud toote kaaluga 0,5 kg, 1 kg, 2 kg, 5 kg, 10 kg;“ on asendatud järgmisega: „toores kartul: — pakendid vert-bag, Girsac pakendid, paberkotid ja pappkarbid, võrgud, kotid, puitkastid, korvid tootekaaluga 1–25 kg“. „IV kategooria kartul: — toiduainete jaoks ettenähtud läbipaistev kilekott, mis on suletud kontrollitud keskkonnas ja mille maht on 0,5–10 kg; — toiduainete jaoks ettenähtud läbipaistev kilekott, mis on suletud vaakumkeskkonnas ja mille maht on 0,5–10 kg; — toiduainete jaoks ettenähtud läbipaistev kilekott, mis on suletud ja milles toodet säilitatakse veekeskkonnas, nõrutatud toote kaaluga 0,5–10 kg.“ Selle muudatuse tulemusel jagatakse levinumad pakendamisviisid rühmadesse ning lubatakse turustamisnõudmistele paremini vastamiseks pakendid, mille kaal on toore kartuli puhul 1–25 kg ning IV kategooria kartulite puhul 0,5–10 kg.

11) Tootespetsifikaadi artikli 8 ja koonddokumendi punkti 3.6 lauset: „Toodet on lubatud müüa lahtiselt ainult siis, kui kõik mugulad on märgistatud käesolevas artiklis sätestatud nõuetele vastavalt“ on muudetud järgmiselt: „Toodet ei ole lubatud lahtiselt müüa“. Toote lahtiselt müümise võimalus on välja jäetud, kuna seda tegelikult ei kasutata.

KOONDDOKUMENT

„PATATA DELL’ALTO VITERBESE“

ELi nr: PGI-IT-01038-AM01 – 5.5.2017

KPN ( ) KGT ( X )

1. [KPN või KGT] nimetus(ed)

„Patata dell’Alto Viterbese“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Rühm 1.6. Puu- ja köögiviljad ning teraviljad, värsked või töödeldud

3.2. Toote kirjeldus, mida punktis 1 esitatud nimetus tähistab

Nimetusega „Patata dell’Alto Viterbese“ tähistatakse maavitsaliste hulka kuuluva liigi Solanum tuberosum valminud mugulaid, mis on saadud määratletud piirkonnas kasvatatavate põllumajanduskultuuride sortide ühiskataloogi kantud kartulisortide seemnemugulatest ning millel peavad tarbimisse laskmisel olema allpool kirjeldatud omadused.

Füüsikalised omadused:

— kuju: ovaalne või piklik;

— suurus: 40–75 mm;

— koor: kollane, sile;

— viljaliha: kollane;

— söödav osa: vähemalt 97 %.

IV kategooria tootena turustatavatele toodetele ei ole kehtestatud kuju ja suuruse piiranguid. Neid kartuleid turustatakse kooritult ja nad on tükeldatud vastavalt turunõuetele.

Keemilised omadused (100 grammi söödava osa kohta):

— niiskussisaldus: 75–85 %;

— tärklisesisaldus: vähemalt 10 g.

Kvaliteedihälbed:

kõiki kuni 3 mm sügavusi defekte peetakse pindmisteks vigadeks ja neid ei võeta arvesse, välja arvatud pinna kärntõbi ja muud defektid, mis katavad rohkem kui 15 % mugulate pinnast.

Lisaks on turule viidavate pakendatud kartulite puhul lubatud järgmised kvaliteedihälbed:

— mugulate välisdefektid: — tooreste, katkiste, kärbatanud ja deformeerunud mugulate osakaal: 1 % massist; — roheliste mugulate osakaal: 3 % massist; — pinna kärntõbi: 3 % massist; — mehaaniliste vigastustega mugulate osakaal: 3 % massist; — seenhaigustest tekkinud kahjustustega mugulate osakaal: 2 % massist;

— mugulate sisedefektid: — pruunide plekkidega mugulate osakaal: 3 % massist; — koorealuste laikudega mugulate osakaal: 5 % massist; — seest õõnsate mugulate osakaal: 3 % massist;

— töötlemisel tekkinud defektid: — mullaste mugulate osakaal: 1 % massist; — lahtine muld ja muud lisandid: 0 % massi järgi.

Kvaliteedihälbeid ei tohi mitte ühelgi juhul esineda üle 10 % kogumassist; samuti ei tohi esineda mitte mingeid võõraid lõhnu ega maitseid.

Pakendatud IV kategooria kartulite pinnal ei tohi olla rohkem laike kui 5 % massist.

Suurushälbed:

toorelt turustatavate kartulite pakendis tohib olla kuni 5 % ettenähtud suurusest väiksemaid või suuremaid mugulaid.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas:

Kõik kartuli „Patata dell’Alto Viterbese“ kasvatamise etapid peavad toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet võib turustada esialgsel kujul või hoida valguse eest kaitstuna külmhoones temperatuuril 5–8 °C ja suhtelise õhuniiskuse 88–93 % juures. Mugulaid ei või külmhoones säilitada rohkem kui üheksa kuud.

Kartuleid võib töödelda idanemisvastase gaasiga.

IV kategooria kartulite töötlemine

Kartulid pestakse veega, et eemaldada mullajääke ja muid lisandeid.

Seejärel eemaldatakse kartulitelt mehaaniliselt koor ja nad sorteeritakse esimest korda, et kõrvaldada toiduks mittekõlblikud mugulad ja muud võimalikud ülearused lisandid (väikesed kivid, erinevad taimeosakesed jms).

Seejärel kartulid tükeldatakse või töödeldakse tervete mugulatena.

Pärast teist sorteerimist, mida tehakse kas käsitsi või vastavate seadmete abil, kastetakse kartulid lahusesse, mis aeglustab oksüdatsiooniprotsessi.

Pärast seda kartulid kaalutakse ja pakendatakse toiduainete jaoks ettenähtud pakenditesse.

Kartul „Patata dell’Alto Viterbese“ peab olema pakendatud ühte järgmistest pakenditest:

toores kartul:

— pakendid vert-bag, Girsac pakendid, paberkotid ja pappkarbid, võrgud, kotid, puitkastid, korvid tootekaaluga 1–25 kg.

IV kategooria kartul:

— toiduainete jaoks ettenähtud läbipaistev kilekott, mis on suletud kontrollitud keskkonnas ja mille maht on 0,5–10 kg; toiduainete jaoks ettenähtud läbipaistev kilekott, mis on suletud vaakumkeskkonnas ja mille maht on 0,5–10 kg; toiduainete jaoks ettenähtud läbipaistev kilekott, mis on suletud ja milles toodet säilitatakse veekeskkonnas, nõrutatud toote kaaluga 0,5–10 kg; toiduainete jaoks ettenähtud läbipaistvast plastist ämber, mis on suletud ja milles toodet säilitatakse veekeskkonnas, mahuga 5 kg ja 10 kg.

Toote lahtine müük ei ole lubatud.

3.6. Sellise toote märgistamise erieeskirjad, millele registreeritud nimetus viitab

Toote pakendile kinnitatud märgisel peab lisaks liidu graafilisele sümbolile ning seadusega ettenähtud teabele olema tähis „Patata dell’Alto Viterbese“, mille kõrval on väljend „Indicazione geografica protetta“ (kaitstud geograafiline tähis) pikalt välja kirjutatuna või lühendina IGP (KGT). Keelatud on lisada kirjeldusi, mis ei ole selgesõnaliselt ette nähtud.

4. Geograafilise piirkonna täpne määratlus

Kaitstud geograafilise tähisega toote tootmispiirkond hõlmab järgmisi Viterbo provintsi kommuune: Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano ja Proceno.

5. Seos geograafilise piirkonnaga

Kaitstud geograafilise tähisega kartuli „Patata dell’Alto Viterbese“ tootmispiirkond hõlmab Lazio maakonna põhjaosas asuvat ala Viterbo provintsis Bolsena järve, Umbria ja Toscana maakondade vahel. Seda Vulsini vulkaanilisele alale jäävat piirkonda iseloomustavad kaaliumirikas vulkaaniline pinnas ja Bolsena järvest mõjutatud mikrokliima. Vulkaaniline päritolu on oluliselt mõjutanud piirkonna mullastikku, mille eripäraks on laava- ja püroklastilised moodustised. Õhuline ja liivase koostisega pinnas on hea veeläbilaskvusega. Muld on mõõdukalt happeline kuni mõõdukalt aluseline, pH jääb vahemikku 5,5–7,5, mis sobib hästi hea happetaluvusega kartulile, ning sisaldab rohkelt kaaliumi (600 – 1 300 ppm) ja mikroelemente.

Kliimatingimustele avaldab mõju Bolsena järve lähedus. Järv mahendab kliimat ja loob mikroklimaatilised tingimused, mis on iseäranis soodsad kartuli „Patata dell’Alto Viterbese“ kasvatamiseks. Piirkonna keskmine sademete hulk jääb vahemikku 850–1 200 mm/aastas, sajab peamiselt sügisel ja kevadel ning suveperiood on kuiv. Aasta keskmine õhutemperatuur jääb vahemikku 13,5–15,5 °C. Piirkonnas valitsevate mullastiku- ja kliimatingimuste ühtsus leiab kinnitust ka Lazio fütoklimaatilisel kaardil, kus kaitstud geograafilise tähisega kartuli „Patata dell’Alto Viterbese“ tootmispiirkond on liigitatud ühtse piirkonnana, mis hõlmab järgmisi alasid: Mesaxerica piirkond, Termitipo collinare superiore (submontano), Ombrotipo iperumido inferiore.

Kaitstud geograafilise tähisega kartulil „Patata dell’Alto Viterbese“ on järgmised eripärased omadused:

— viljaliha on erkkollane;

— koor on ühtlase värvusega ja sile;

— maitse on tugev ja meeldiv;

— toote gastronoomiline kasutusala on väga lai.

Kaitstud geograafilise tähisega kartuli „Patata dell’Alto Viterbese“ (KGT) omadused määrab ära tema kasvukeskkond (pinnas, kliima, kasvatusmeetod, säilitamistingimused), mistõttu side kartuli „Patata dell’Alto Viterbese“ ja tema tootmispiirkonna vahel on ilmne. Toote edukus tuleneb kartuli keemilisest koostisest, pHst, maapinnas sisalduvatest mikroelementidest ja mineraalidest, mida kõike mõjutab Bolsena järve lähedus. Kevadel (aprill–mai), kui kartulil on idanemisetapp ja algab kasvuetapp, on selle KGTga toote tootmispiirkonnas temperatuur vahemikus 12–14,5 °C, mis on parim võimalik temperatuur nimetatud füsioloogilisteks etappideks. Selles piirkonnas tõusevad suvised temperatuurid Bolsena järve mõjul järk-järgult 17 °C-st 24 °C-ni juulikuus. Sel ajal täitub taime elutsükkel ja algab küpsemisetapp. Sellised optimaalsed kliimatingimused (temperatuur jääb alla 24 °C) võimaldavad glütsiididel ja mineraalainetel paremini kartulimugulatesse imenduda. Piirkonna keskmine sademete hulk on 800–1 200 mm/aastas. Augustikuus sademeid ei esine ja koos kõrgete temperatuuridega (kuni 30 °C) soodustab see küpsemis- ja valmimisetappi. Ka korjamisetapis valitsev kuivus avaldab olulist mõju kartuli „Patata dell’Alto Viterbese“ kvaliteediomadustele, näiteks koore ühtlasele värvile ja mugulate välimusele (vihm kahjustab koort, millele tekivad tumedad laigud).

Kartuli „Patata dell’Alto Viterbese“ omadused, mis tulenevad tema seotusest kasvukeskkonnaga, on loonud toote maine, millest annavad tunnistust mitmed dokumendid (kauba saatedokumendid, arved jne), mis kinnitavad toote ja tootmispiirkonna vahelisi pikaaegseid ajaloolisi, kultuurilisi ja ühiskondlikke seoseid. Kohalikes lehtedes, fotodel, kohalike autorite jutustustes ja kohalikus kinokroonikas viidatakse tootele „Patata dell’Alto Viterbese“ XX sajandi algusest alates. „Patata dell’Alto Viterbese“ tegelikust mainest annavad tunnistust arvukad väljaanded, artiklid ja retseptid. Neist kõige olulisemad on kaks Comunità Montana Alta Tuscia Laziale väljaannet: „L’alta Tuscia nel Piatto – Guida ai Sapori e ai Saperi dell’ Alta Tuscia“ (2008) ja „I Prodotti Agroalimentari Tipici Dell’alta Tuscia“ (2001). Neis nimetatakse kartulit „Patata dell’Alto Viterbese“ kui tüüpilist piirkondlikku toodet ja sellele on pühendatud eraldi peatükk, milles kirjeldatakse toote maitseomadusi ja kasutusviise kohalikus gastronoomias. Kartulit „Patata dell’Alto Viterbese“ nimetatakse ka seoses Orvietos 9. oktoobril 2004 toimunud veini- ja toidufestivaliga Golosando tra le Specialità della Comunità Montana Alta Tuscia Laziale. Kartulile „Patata dell’Alto Viterbese“ on pühendatud eraldi peatükk Italo Arieti käsiraamatus „Tuscia a tavola – ricette, curiosità, prodotti tradizioni gastronomiche della provincia di Viterbo“ (ed. Primaprint editori in Viterbo VI edizione, 2005). Peale selle nimetatakse kartulit „Patata dell’Alto Viterbese“ tüüpiliseks Lazio maakonna tooteks väljaande „Informatore Agrario“ artiklis pealkirjaga „Ma quante belle patate …viaggio in Italia tra le patate di grande tradizione“ (lk 22–27, november–detsember 2008). Samuti tasub esile tõsta mõningaid internetis avaldatud soovitusi kartuli „Patata dell’Alto Viterbese“ kohta, kuna seda peetakse pastalaadse koostise tõttu ideaalseks koostisaineks gnocchide valmistamisel. Toote olulisest rollist kohalikes traditsioonides annavad tunnistust pidustused: laat Sagra degli Gnocchi, mida hakati korraldama 1977. aastast S. Lorenzo Nuovos, ja laat Sagra della Patata, mis toimub 1985. aastast alates Grotte di Castro kommuunis. Kohalik elanikkond osaleb aktiivselt nende pidustuste ettevalmistamises. Peale selle tuleb nimetada toote „Patata dell’Alto Viterbese“ reklaamüritust, mille raames korraldavad põllumajandusühistud kasvatatavate ja katsetamisel olevate sortide esitlusi. 2001. aastal toimus viies selline üritus. Kultuurilist sidet kinnitab ka kartulite sage kasutamine arvukates kohaliku köögi traditsioonilistes retseptides, näiteks Minestra con „l’orloge“ (supp), mis on oma nime saanud kartulite viilutamise viisist, Pasta e patate (pasta ja kartulid), Viterbost pärit lihtne talupojatoit ja frittata di patate, kartulitest „omlett“, mida valmistatakse ilma tavapäraselt lisatavate munadeta.

Viide tootespetsifikaadi avaldamisele

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Patata dell’Alto Viterbese“ tunnustamise ettepaneku 20. märtsi 2017. aasta Itaalia Vabariigi Teatajas nr 66.

Tootespetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates „Prodotti DOP e IGP“ („KPNi või KGT tooted“; ekraanil ülal paremal), seejärel „Prodotti DOP, IGP e STG“ („KPNi, KGT või GTE tooted“; ekraanil vasakus ääres) ja lõpuks „Disciplinari di produzione all’esame dell’UE“ („ELile hindamiseks esitatud tootespetsifikaadid“).

(1) ELT L 343, 14.12.2012, lk 1.